Informácia o priebehu a výsledkoch neformálneho summitu predsedov vlád V4 v SR v dňoch 6.-7.12.2002

V súlade s pravidlami Vyšehradskej štvorky sa počas predsedníctva SR uskutočnil neformálny summit predsedov vlád V4 na hrade Červený kameň a na zámku v Smoleniciach. 
	Pozvanie predsedu vlády SR prijali predseda vlády Českej republiky Vladimír Špidla, predseda vlády Maďarskej republiky Péter Medgyessy a predseda vlády Poľskej republiky Leszek Miller.

	Témy neformálneho stretnutia predsedov vlád vyplynuli z aktuálnej situácie v období pred summitom EÚ v Kodani a priorít predsedníctva SR vo V4. Prvý deň summitu neformálne rokovania predsedov vlád boli zamerané na tému európskej integrácie krajín V4. Rokovania druhého dňa neformálneho summitu V4 v Smoleniciach sa zaoberali otázkami koordinácie postupov krajín V4 vo vojensko-bezpečnostnej problematike, vyhodnotenie vyšehradskej spolupráce za obdobie od posledného stretnutia predsedov vlád v Ostrihome (29.6.2002) a budúcnosť V4.

 Priebeh rokovaní:

I. Rokovanie predsedov vlád V4 na hrade Červený kameň (6.12.2002) 

Predsedovia vlád V4 koncentrovali svoj záujem prerokovať nasledujúce témy európskej integrácie krajín V4:

1)	finalizácia prístupových rokovaní z pohľadu negociačných mantinelov pre záverečnú dohodu,
2)	možnosti koordinácie postojov krajín V4 v prioritných otázkach v rámci Konventu o budúcnosti Európy, a z tohto pohľadu prvé hodnotenia obsahu memoranda predsedov vlád krajín Beneluxu, ktoré bolo prijaté 4. 12. 2002. 

V priebehu diskusie sa predsedovia vlád V4 vzájomne informovali o predpokladaných termínoch uskutočnenia referend ohľadom súhlasu občanov krajín V4 so vstupom krajín V4 do Európskej únie. Súhlasili s vydaním spoločného článku k problematike ukončenia prístupových rokovaní krajín V4 do EÚ v niektorom zo svetových denníkov (Financial Times). Taktiež podporili pokračovanie neformálnej výmeny názorov na otázky, ktorými sa zaoberá Konvent o budúcnosti Európy v rámci V4 aj v kontaktoch s krajinami Beneluxu na expertnej a politickej úrovni.     

II. Rokovania na zámku v Smoleniciach (7.12.2002)

Počas druhého dňa boli prítomní predseda Poľskej republiky Leszek Miller, za Maďarskú republiku Elemér Kiss, vedúci úradu vlády MR, podpredseda vlády a minister zahraničných vecí Českej republiky Cyril Svoboda a hostiteľ, predseda vlády SR M. Dzurinda.
Neformálne rokovanie predsedov vlád V4 počas druhého dňa summitu predsedov vlád sa zameralo na nasledujúce témy:  

1)	vyhodnotenie vyšehradskej spolupráce za obdobie od posledného stretnutia predsedov vlád v Ostrihome (29.6.2002),
2)	budúcnosť V4 po vstupe krajín V4 do EÚ,
3)	vojensko – bezpečnostná spolupráca krajín V4. 
	 Predseda vlády SR informoval, že od prevzatia predsedníctva vo Vyšehradskej štvorke 29. júna 2002 v Ostrihome sa činnosť tohto regionálneho zoskupenia zameriava na plnenie odsúhlasených priorít programu predsedníctva SR, ktoré sa v krátkosti dajú charakterizovať ako Integrácia, Bezpečnosť a Prosperita. Zúčastnenými zástupcami vlád krajín V4  bol ocenený program predsedníctva SR. Priority boli podrobne rozpracované v programe slovenského predsedníctva vo Vyšehradskom zoskupení. PR, ČR a MR vyslovili uspokojenie s doterajším plnením aktivít programu predsedníctva SR a samotnou činnosťou SR ako predsedníckej krajiny Vyšehradskej štvorky.    
	V rámci plnenia priority „Integrácia„ vyjadrili súhlas na uskutočnenie ďalšieho summitu predsedov vlád V4 s predsedami vlád Beneluxu, ktorý by sa mal konať v Holandsku v prvom polroku 2003. Taktiež ocenili vytvorenie Vyšehradského štipendijného programu a rozvoj spolupráce s tretími krajinami a regionálnymi zoskupeniami. 
	Plnenie programu predsedníctva SR v priorite „Bezpečnosť„ je viditeľné cez kvalitnú úroveň spolupráce kompetentných rezortov pri príprave vonkajšej hranice EÚ, predovšetkým permanentným dialógom medzi jednotlivými zložkami ministerstiev vnútra a spravodlivosti. Predsedovia vlád súhlasili, aby Vyšehradská štvorka v otázkach novej hranice EÚ pokračovala v dialógu s Ukrajinou. Predsedovia vlád V4 súhlasili, aby bolo zvolané stretnutie ministrov obrany V4. Zhodli sa na potrebe užšej kooperácie v otázkach spoločnej modernizácie svojich ozbrojených síl. Vyzdvihli význam pilotného projektu modernizácie vrtuľníka MI-24 ako aj ďalších konkrétnych rozpracovaných projektov v uvedenej oblasti. PV SR poďakoval svojim kolegom za cielenú podporu SR pred summitom NATO v Prahe.

	V hodnotení plnenia priority „Prosperita„ bola zúčastnenými ocenená spolupráca ekonomických orgánov štátnej správy a inštitúcií krajín V4. Pre lepšiu propagáciu turistického priestoru V4 by sa malo začať uvažovať o vytvorení spoločnej poznávacej mapy V4. Mapa by mohla obsahovať historické  a kultúrne pamiatky všetkých štyroch štátov.         

V dôležitej diskusii k téme budúcnosti V4 po vstupe ČR, MR, PR a SR do EÚ sa predsedovia vlád zhodli na potrebe prijať novú (návrh PR) Vyšehradskú deklaráciu. Potreba prijatia novej deklarácia Vyšehradskej spolupráce je v súčasnom prístupovom období krajín V4 do EÚ veľmi aktuálna. Podľa Poľskej republiky sa pôvodný ciel Vyšehradskej spolupráce v súlade s prijatou deklaráciou vstupom krajín V4 do NATO a EÚ vyčerpá. Premiéri SR a PR sa na tlačovej konferencii vyslovili, že V4 nie je potrebné ďalej inštitucionalizovať. 
Česká republika odovzdala ostatným predsedom vlád svoju písomnú predstavu o budúcnosti V4, ktorá obsahuje návrh na vytvorenie pracovnej skupiny z Vyšehradských koordinátorov.   

Závery: 
	
·	Predsedovia vlád V4 sa dohodli, že budú harmonizovať postup krajín V4 v záverečných kolách prístupových rokovaní s EÚ.
·	Predsedovia vlád označili za vhodné pokračovať vo výmene názorov na otázky budúcnosti EÚ riešené Konventom v rámci V4 i v kontaktoch s krajinami Beneluxu na expertnej a politickej úrovni. 
·	Predsedovia vlád V4 ocenili pôsobenie SR ako predsedníckej krajiny a vyjadrili presvedčenie, že SR bude v takejto kvalitnej koordinácii V4 pokračovať do konca svojho predsedníctva.
·	Predsedovia vlád sa zhodli na význame spolupráce vo vojensko – bezpečnostnej oblasti.
·	Predsedovia vlád sa zhodli v názore, že spolupráca v rámci V4 má stabilizujúcu úlohu v danom geopolitickom priestore.
·	Predsedovia vlád V4 vyslovili presvedčenie, že nová vyšehradská deklarácia bude prijatá v blízkej budúcnosti, najlepšie do ukončenia predsedníctva SR vo V4.  
·	Predsedovia vlád konštatovali, že Vyšehradská spolupráca nestratí svoj význam ani po vstupe V4 do EÚ a úlohu identifikátora regiónu v rozšírenej Európskej únii bude dostatočne plniť aj bez vytvárania ďalších riadiacich štruktúr, najmä ak by ich vytvorenie bolo finančne náročné.